b'\n_START_ARTICLE_\nFeliksas Bielinskis\n_START_SECTION_\nBiografija\n_START_PARAGRAPH_\nBaig\xc4\x99s Panev\xc4\x97\xc5\xbeio gimnazij\xc4\x85, \xc4\xafstojo \xc4\xaf Lietuvos universiteto Technikos fakultet\xc4\x85. 1932 m. apgyn\xc4\x97 diplomin\xc4\xaf darb\xc4\x85 \xe2\x80\x9eKaro ir archeologijos muziejus Kaune\xe2\x80\x9c. 1929 m. ir 1932\xe2\x80\x931935 m. lank\xc4\x97 prof. Mstislavo Dobu\xc5\xbeinskio meno studij\xc4\x85._NEWLINE_Architekt\xc5\xabrin\xc4\x99 veikl\xc4\x85 prad\xc4\x97jo dar studijuodamas. 1928 m. dirbo praktikantu prie Klaip\xc4\x97dos uosto, 1929 m. \xe2\x80\x93 Fizikos-chemijos instituto (prof. Mykolas Songaila), 1931 m. \xe2\x80\x93 techniku Vytauto Did\xc5\xbeiojo karo muziejaus (prof. Vladimiras Dubeneckis, in\xc5\xbe. Karolis Reisonas, in\xc5\xbe. Kazys Kri\xc5\xa1\xc4\x8diukaitis) statybose. Savaranki\xc5\xa1kai paruo\xc5\xa1\xc4\x97 ir \xc4\xafgyvendino Panev\xc4\x97\xc5\xbeio apskrities Uli\xc5\xabn\xc5\xb3 ir Gele\xc5\xbei\xc5\xb3 ba\xc5\xbeny\xc4\x8di\xc5\xb3 rekonstrukcijas._NEWLINE_Baig\xc4\x99s universitet\xc4\x85, vadovavo Raudondvario vaik\xc5\xb3 prieglaudos remonto darbams. 1933\xe2\x80\x931934 m., atlikdamas karin\xc4\x99 prievol\xc4\x99, tarnavo Karo but\xc5\xb3 valdyboje. \xc4\x8cia sudar\xc4\x97 keleto karini\xc5\xb3 objekt\xc5\xb3 darbo br\xc4\x97\xc5\xbeinius: trij\xc5\xb3 tipini\xc5\xb3 kariuomen\xc4\x97s kepykl\xc5\xb3, tipinio pulko \xc5\xa1tabo, karinink\xc5\xb3 vilos Palangoje._NEWLINE_1934\xe2\x80\x931938 m. dirbo Statybos ir sauskeli\xc5\xb3 inspekcijos statybos in\xc5\xbeinieriumi, o nuo 1935 m. \xe2\x80\x93 ir sauskeli\xc5\xb3 vie\xc5\xa1\xc5\xb3j\xc5\xb3 darb\xc5\xb3 referentu. Kartu su in\xc5\xbe. Alfonsu Barausku vadovavo \xc5\xbdemai\xc4\x8di\xc5\xb3 plento statybai._NEWLINE_1938\xe2\x80\x931940 m. \xe2\x80\x93 Kauno miesto savivaldyb\xc4\x97s architektas ir projektavimo dalies ved\xc4\x97jas. 1940 m. ir 1944\xe2\x80\x931946 m. \xe2\x80\x93 Kauno miesto vyriausiasis architektas. Antrojo pasaulinio karo metais dirbo Statybos valdyboje trobesi\xc5\xb3 projektavimo skyriaus ved\xc4\x97ju._NEWLINE_1944\xe2\x80\x931950 m. d\xc4\x97st\xc4\x97 Kauno valstybiniame universitete, 1951\xe2\x80\x931963 m. \xe2\x80\x93 Kauno politechnikos institute. Docentas (1948 m.), menotyros moksl\xc5\xb3 kandidatas (1954 m.). 1963\xe2\x80\x931980 m. dirbo Statybos ir architekt\xc5\xabros institute. Lietuvos SSR nusipeln\xc4\x99s architektas (1974 m.).\n_START_SECTION_\nProjektai\n_START_PARAGRAPH_\nTarpukario metais F. Bielinskis buvo vienas \xc5\xbeymiausi\xc5\xb3 mokykl\xc5\xb3 projektuotoj\xc5\xb3 Lietuvoje. Pagal jo projektus pastatyta K\xc4\x97daini\xc5\xb3 gimnazija (1937 m.; 1944 m. susprogdinta), Ukmerg\xc4\x97s Antano Smetonos gimnazija (1936 m., pastatyta 1938 m.), mokyklos Kaune (1938 m.), Palangoje, \xc5\xa0iauliuose, \xc5\xa0ventojoje, \xc5\xa0ilut\xc4\x97je, Vievyje, taip pat tipin\xc4\x97s 1\xe2\x80\x934 klasi\xc5\xb3 prad\xc5\xbeios mokyklos, pritaikytos kaimo s\xc4\x85lygomis. I\xc5\xa1planavo ir \xc4\xafreng\xc4\x97 3 stadionus: 10 ha Ukmerg\xc4\x97je (1932 m.), 8 ha Kaune prie K\xc5\xabno kult\xc5\xabros r\xc5\xabm\xc5\xb3 (1935 m.), Alytuje (1936 m.)._NEWLINE_Architekto projektai Kaune apima buvusi\xc4\x85 Kauno konservatorij\xc4\x85 (1939-41 m., dabar Kauno J. Gruod\xc5\xbeio konservatorija), mokykla Auk\xc5\xa1tai\xc4\x8di\xc5\xb3 g. (1938 m., dabar Kauno Gedimino sporto ir sveikatinimo gimnazija), mokykl\xc4\x85 Sand\xc4\x97li\xc5\xb3 ir Drob\xc4\x97s gatvi\xc5\xb3 sankry\xc5\xbeoje (1938 m.). U\xc5\xbebaig\xc4\x97 Stasio Kudoko prad\xc4\x97t\xc4\x85 kurti \xc5\xbdaliakalnio vandentiekio stoties kompleks\xc4\x85: rekonstruotas rezervuaras (buv\xc4\x99s Kauno tvirtov\xc4\x97s fortas), pastatytas trij\xc5\xb3 auk\xc5\xa1t\xc5\xb3 gyvenamasis namas stoties darbuotojams (1938 m., Auk\xc5\xa1tai\xc4\x8di\xc5\xb3 g. 43). Rezervuaro pastato i\xc5\xa1or\xc4\x97je \xc4\xafkomponavo Broniaus Pundziaus skulpt\xc5\xabr\xc4\x85 \xe2\x80\x9eVandens ne\xc5\xa1\xc4\x97ja\xe2\x80\x9c._NEWLINE_Aktyviai dalyvavo rengiamuose projektavimo konkursuose, septyniuose laim\xc4\x97jo pirm\xc4\x85sias premijas: banko Taurag\xc4\x97je (1935 m.), Loido bendrov\xc4\x97s Kaune (1936 m.), technikos mokyklos Kaune (1936 m.), Panev\xc4\x97\xc5\xbeio muziejaus (1938 m.), gimnazijos K\xc4\x97dainiuose (1936 m.), Prekybos ir pramon\xc4\x97s r\xc5\xabm\xc5\xb3 Kaune (1938 m.), lietuvi\xc5\xa1kos sodybos (1940 m.)._NEWLINE_Dalyvavo tarptautiniame universiteto klinik\xc5\xb3 projektavimo konkurse, peln\xc4\x97 tre\xc4\x8di\xc4\x85j\xc4\x85 premij\xc4\x85 (1937 m.). Pagal F. Bielinskio projekt\xc4\x85 klinik\xc5\xb3 komplekse pastatytas Patologinio anatomikumo pastatas. Sudar\xc4\x97 Bir\xc5\xbe\xc5\xb3 ir \xc5\xa0iauli\xc5\xb3 ligonini\xc5\xb3, Kauno Raudonojo Kry\xc5\xbeiaus chirurgin\xc4\x97s ligonin\xc4\x97s projektus (ne\xc4\xafgyvendinti)._NEWLINE_Para\xc5\xa1\xc4\x97 straipsni\xc5\xb3 apie liaudies architekt\xc5\xabr\xc4\x85, statyb\xc4\x85, rajonin\xc4\xaf planavim\xc4\x85, land\xc5\xa1afto bei rekreacin\xc4\x99 architekt\xc5\xabr\xc4\x85.'